«Шытх. ХитIым я зэхуаку Кавказ»
«Кавказ Ищхъэрэм и курортхэр» АО-р я щIэгъэкъуэну къыдагъэкIа «Шытх. ХитIым я зэхуаку Кавказ» сурэт-альбомым щызэхуэхьэсащ урысей сурэттех, щIыпIаплъэ-зыплъыхьакIуэ Ланге Антон ди щIыналъэм теухуауэ игъэхьэзырахэр. А лэжьыгъэр щагъэлъэгъуэнущ мэкъуауэгъуэм и 3 — 6-хэм илъэс къэс ирагъэкIуэкI «Ут плъыжь» тхылъ фестивалым.
— ФIыщIэ яхудощI фестивалым и къызэгъэпэщакIуэхэм, Кавказ Ищхъэрэм и дахагъэм, и щIыуэпсым и къулеигъэхэм, и турист зекIуапIэ гъэщIэгъуэнхэм Ланге Антон ятриха сурэтхэр москвадэсхэмрэ хьэщIэхэмрэ зрагъэлъагъуну Iэмал зэрыратамкIэ, — жеIэ АО-м и унафэщI Горчев Олег. — «Шытх. ХитIым я зэхуаку Кавказ» проектыр ди къэралым и ут нэхъыщхьэм щрагъэкIуэкIыну тхылъ фестивалым и программэм мыхьэнэшхуэ щызиIэ и зы Iыхьэу хыхьэнущ. Си фIэщ мэхъу Кавказ Ищхъэрэм и щIыпIэ гъуэзэджэхэр ипэжыпIэкIэ зэзыгъэлъагъуну хуейхэм ящыщ куэдыр фестивалым щыIа иужькIэ а щIыналъэм зыплъыхьакIуэ зэрыкIуэнури. Псом хуэмыдэжу, дунейр щыдахэ, жьы къабзэр щытепщэ гъэмахуэ зэманым. Абыхэм я зыгъэпсэхугъуэр екIуу къызэрызэдгъэпэщын, ахэр къызэрыдэтхьэхын IэмалыфIхэр дэри диIэщ.
— «Кавказ Ищхъэрэм и курортхэр» компаниер и щIэгъэкъуэну, Ланге Антон илъэситIкIэ иригъэкIуэкIа лэжьыгъэм и Iэужь альбомым и пэублэ сурэтхэр нэгъабэ жэпуэгъуэм Мэзкуу Художникым и унэ нэхъыщхьэм къыщызэрагъэпэщауэ щыта, интеллектуальнэ литературэмкIэ Non/fiction плIанэпэм щыдгъэлъэгъуат. Кавказым и мылылъэхэр, уэсыщхьэхэр, пасэрей чэщанэхэр, зэщIэгъагъэ и бгы лъапэхэр, нэгъуэщI мыхъуми сурэткIэ, зэзыгъэлъагъуну хуейуэ абы щыгъуэ къекIуэлIахэр пэшым щIэхуэжыртэкъым, — и гукъэкIыжхэмкIэ мэгуашэ Ланге Антон.
Зи гугъу тщIы альбомым щытепсэлъыхьынущ, ит сурэтхэри щагъэлъэгъуэнущ «Ут плъыжь» тхылъ фестивалым щагъэувыну «ЩIыналъэхэр» пщыIэм и кIуэцIым, мэкъуауэгъуэм и 5-м, сыхьэт 12-рэ дакъикъэ 30-м къыщыщIэдзауэ. Хэт хуейми абы пщIэншэу щIыхьэ хъунущ. Къызэхуэсахэр едэIуэнущ зэфIагъэкIа лэжьыгъэм теухуауэ Ланге Антон къиIуэтэжынухэм.
КЪУМАХУЭ Аслъэн.
